Je Guillermes de Nam, escuiers, fais savoir à touz ces qui verront ces lettres que je de mon alluef de Lisigne ay pris en fié et en chasemant cent soudées de terre dou noble baron Jeham, conte de Bourgoigne et signour de Salins, et de la noble dame Lore, sa fame, sauve la feauté à monsignor de Montfacon; et se je n’avoie lesdites cent soudées de terre à Lisigne, je les parfaroie au plus près de Mommaour que je porroie. Et pour ce lidiz cuens et ladite contesse ont donné à moy vint livres d’estevenens, lesquex j’ay receu en bons deniers nombrez, et desquex je me tien pour paiez. En tesmoignage de laquel chose, à ma priere et à ma requeste, li chapitres de Saint-Anathoile de Salins ont mis lour seaux pendans en ces presantes lettres. Ce fut fait l’an de l’incarnation Nostre Signour Jhesu Crist qui corroit par mil CC sexante et doux, ou mois d’octambre.